過聖俞飲
作者：劉敞
朝代：宋

paragraphs: 積雨不出門，局促如井蛙。
初晴强人意，今日來君家。
下馬笑握手，埽階去塵沙。
銀瓶撥醅酒，紫碗雙井茶。
黄雀隨素魴，安榴雜木瓜。
舉非一方物，遠或萬里遐。
不知王侯宅，此味何以加。
扶疏庭下槐，燦爛盤中花。
春事豈不多，遊覽何必賒。
與公平生親，總角見髪華。
飲當外形骸，語當恕喧譁。
縱心倒所詣，相對白日斜。
江韓亦我徒，但恨宿約差。
願使公多財，此樂寧有涯。